कोविड-19 महामारी के इस दौर में सुरक्षा उपायों को ध्यान में रखते हुए इन कलाकारों को स्क्रिप्ट रीडिंग के लिए वीडियो कॉल किया गया. फिल्म के पहले शेड्यूल की शूटिंग जल्द ही शुरू होने वाली है.
अभिनेत्री इलियाना डिक्रूज (Ileana Dcruz) और अभिनेता रणदीप हुड्डा (Randeep Hooda) अपनी आने वाली फिल्म 'अनफेयर एंड लवली' (Unfair And Lovely) की स्क्रिप्ट की वर्चुअल स्क्रिप्ट रीडिंग कर रहे हैं. कोविड-19 महामारी के इस दौर में सुरक्षा उपायों को ध्यान में रखते हुए इन कलाकारों को स्क्रिप्ट रीडिंग के लिए वीडियो कॉल किया गया. फिल्म के पहले शेड्यूल की शूटिंग जल्द ही शुरू होने वाली है.
इलियाना ने इंस्टाग्राम पर स्क्रिप्ट रीडिंग सेशन की एक तस्वीर भी शेयर की है. अपने इस पोस्ट के कैप्शन में अभिनेत्री ने लिखा है, "वर्चुअल स्क्रिप्ट रीडिंग एक न्यू नॉर्मल और एक नया अनुभव है, लेकिन किसी नई चीज के शुरू होने का रोमांच बिल्कुल पहले जैसा ही है."
रणदीप ने भी इसी तस्वीर को शेयर करते हुए इसके कैप्शन में लिखा, "शूटिंग के शुरू होने से पहले वर्चुअल स्क्रिप्ट रीडिंग. हैलो न्यू नॉर्मल."
बलविंदर सिंह जंजुआ द्वारा निर्देशित 'अनफेयर एंड लवली' हरियाणा की पृष्ठभूमि पर बन रही एक फिल्म है. फिल्म एक सांवली लड़की के इर्द-गिर्द बुनी गई है, जो त्वचा की गहरी रंगत को लेकर समाज में व्याप्त कुरीतियों और पुरानी सोच से जूझ रही है. यह फिल्म अगले साल रिलीज होगी और इसे देश के कई हिस्सों में फिल्माया जाएगा
इससे पहले अभिनेत्री इलियाना डिक्रूज ने कहा था कि, " 'लवली' यह किरदार निभाना निश्चित रूप से मेरे लिए बहुत अलग और एक अनूठा अनुभव होगा, और लोग इस किरदार से खुद को जोड़ पाएंगे. इस फिल्म के बारे में मुझे जो सबसे ज़्यादा पसंद आया है, वह है इसका नरेशन जो बिल्कुल भी उपदेशात्मक नहीं है, बल्कि यह एक मज़ेदार कहानी है जो दर्शकों को हंसता और मुस्कुराता छोड़ जाएगी. सोनी पिक्चर्स फिल्म्स इंडिया और बलविंदर सिंह जांजुआ की टीम ने सुनिश्चित किया है कि इस विषय को बहुत संवेदनशीलता के साथ पेश करेंगे, हालांकि इसे जितना संभव हो उतना हास्यपूर्ण रखेंगे. "
वहीं रणदीप हुड्डा कहते हैं कि, "मुझे लगता है कि लोगों को हंसाना इतना आसान नहीं है , हास्य शैली ने मुझे लंबे समय से अपनी ओर आकर्षित किया है. मैं बेहद खुश हूं कि इस हास्य फ़िल्म से मैं अपने हास्य शैली का प्रदर्शन करूंगा. फिल्म के पहले नरेशन के दौरान ही इसकी कहानी मुझे बेहद पसंद आ गई थी और अब मुझे इसके शुरू होने का बेसब्री से इंतज़ार है. सोनी पिक्चर्स फिल्म्स इंडिया और बलविंदर सिंह जंजुआ के साथ अपने पहले सहभागिता को लेकर मैं बेहद उत्साहित हूं. "